Rapport mill-Kummissjoni lill-Parlament Ewropew u lill-Kunsill dwar l-implimentazzjoni tar-regolament tal-Kunsill (KE) Nru 382/2001 dwar l-implimentazzjoni ta’ proġetti u programmi li għandhom imexxu ‘l quddiem il-kooperazzjoni u r-relazzjonijiet kummerċjali bejn l-Unjoni Ewropea u l-pajjiżi industrijalizzati ta’ l-Amerika ta’ Fuq, il-Lvant Imbiegħed u l-Awstralasja /* KUMM/2004/0803 finali */





Brussel 15.12.2004 KUMM(2004) 803 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 382/2001 dwar l-implimentazzjoni ta’ proġetti u programmi li għandhom imexxu ‘l quddiem il-kooperazzjoni u r-relazzjonijiet kummerċjali bejn l-Unjoni Ewropea u l-pajjiżi industrijalizzati ta’ l-Amerika ta’ Fuq, il-Lvant Imbiegħed u l-Awstralasja DAħLA Ir-Regolament (KE) Nru 382/2001 tal-Kunsill tat-28 ta’ Frar 2001 (minn hawn ‘il quddiem imsejjaħ “ir-Regolament”) jipprovdi qafas legali għall-iżvilupp tal-kooperazzjoni u tat-tisħiħ tar-relazzjonijiet kummerċjali bejn l-Unjoni Ewropea u l-pajjiżi li ġejjin: l-Istati Uniti ta’ l-Amerka, il-Kanada, il-Ġappun, ir-Repubblika tal-Korea, l-Awstralja, u New Zealand. L-attivitajiet tal-Komunità jistgħu jinqasmu f’ żewġ biċċiet: - L-attivitajiet ta’ kooperazzjoni li potenzjalment jolqtu firxa kbira ta’ oqsma għal kull wieħed minn dawn is-sitt pajjiżi (l-edukazzjoni, l-informazzjoni, rabtiet kulturali u akkademiċi, l-ambjent, it-trasport, l-enerġija, id-dwana, ix-xjenza u t-teknoloġija ...). L-għan tagħhom huwa li jgħinu sabiex tiġi stabbilita klima li twassal għat-tisħiħ u għall-iżvilupp tar-relazzjonijiet bejn l-Unjoni u l-imsieħba tagħha fil-qafas ta’ l-għanijiet imfassla f' diversi strumenti bilaterali (ftehimiet ta' kooperazzjoni, dikjarazzjonijiet politiċi magħquda, pjanijiet ta' azzjoni ...) li jagħtu struttura lir-relazzjonijet bejn l-Unjoni Ewropea u kull pajjiż imsieħeb. - L-attivitajiet ta’ promozzjoni tar-relazzjonijiet kummerċjali li għandhom x’ jaqsmu biss mal-Ġappun u l-Korea. L-għan ta’ dawn l-azzjonijiet huwa li jkunu kumplimentari għall-inizjattivi meħuda mill-Istati Membri sabiex titjieb il-preżenza kummerċjali u l-esportazzjonijiet ta’ l-intrapriżi Ewropej fis-swieq Ġappuniżi u Koreani. Ir-Regolament daħal fis-seħħ f’ Marzu 2001 u jibqa’ jgħodd sa l-aħħar ta' l-2005. Dan ir-rapport jagħti rendikont ta’ l-implimentazzjoni tiegħu bejn l-2001 u l-2003. Tagħrif Ġenerali It-tabella t’ hawn taħt turi l-ammont ta’ approprjazzjonijiet ta’ l-impenn allokati mill-awtorità tal-baġit mil-linja tal-baġit “Kooperazzjoni ma’ pajjiżi terzi industrijalizzati” għall-perjodu mill-2001 sa l-2003: f’€ +++++ TABLE +++++ L-adozzjoni tar-Regolament ħolqot iċ-ċans għall-integrazzjoni ta’ programmi ta’ promozzjoni tar-relazzjonijiet kummerċjali u ta’ numru ta’ attivitajiet ta’ kooperazzjonijiet diversi ma’ pajjiżi industrijalizzati, ħafna drabi fil-forma ta’ proġetti pilota mingħajr bażi legali speċifika. Il-bilanċ bejn l-attivitajiet ta' kooperazzjoni u l-attivitajiet ta’ promozzjoni kummerċjali (bejn wieħed u ieħor ta’ 1:3) jirrifletti b’mod ġenerali kif kien qabel l-2001. It-tabella t’hawn taħt turi t-taqsimiet differenti tal-baġit għal kull sena (f’€): +++++ TABLE +++++ Fil-qasam tal-kooperazzjoni, l-attivitajiet komunitarji jikkonsistu ħafna drabi f’ għajnuna għal proġetti individwali li ġew proposti, żviluppati u ko-finanzjati – fuq il-bażi tat-termini ta’ referenza maħruġa mill-Kummissjoni – minn organizzazzjonijiet u istituzzjonijiet tal-pajjiżi imsieħba (pajjiżi terzi jew ta’ l-Unjoni Ewropea). Għal dak li għandu x’jaqsam mal-promozzjoni kummerċjali, il-Kummissjoni taġixxi prinċipalment permezz ta’ programmi integrati li torganizza u tikkoordina bl-għajnuna ta’ entitajiet li jipprovdu dawn is-servizzi. Dawn il-programmi integrati huma miftuħa għall-parteċipazzjoni minn intrapriżi u eżekuttivi minn kumpaniji Ewropej taħt ċerti kundizzjonijiet ta’ eliġibbilità u ta’ għażla. Attivitajiet ta’ promozzjoni tar-relazzjonijiet kummerċjali Ir-Regolament jitlob lill-Kummissjoni tiżgura l-finanzjament tal-kampanja “Il-Bieb għall-Ġappun” (minn hawn ‘il quddiem imsejjaħ “Gateway to Japan”) u sabiex tkompli tiffinanzja il-“Programmi ta’ Taħriġ għall-Eżekuttivi” (minn hawn ‘il quddiem imsejħa “ETP”). Il-kampanja “Gateway to Japan” L-għeluq tat-tieni kampanja “Gateway to Japan” “Gateway to Japan” huwa appoġġ dirett għall-intrapriżi żgħar u ta’ daqs medju (SMEs) Ewropej billi jippreparahom għad-dħul tagħhom jew it-tisħiħ tal-pożizzjoni tagħhom fis-suq Ġappuniż. It-tieni kampanja mmirata lejn għaxar setturi ekonomiċi kopriet il-perjodu 1997-2001. Fl-aħħar sena tal-kampanja ġew organizzati sitt missjonijiet kummerċjali ffinanzjati b’2.2 miljun € mill-baġit ta’ l-2001 bir-riżultati li ġejjin: +++++ TABLE +++++ It-tnedija tat-tielet kampanja “Gateway to Japan” It-tielet kampanja “Gateway to Japan” se tkun implimentata fil-perjodu 2002-2006 fuq bażi ta’ 4 ċikli annwali ta’ missjonijiet kummerċjali fi 8 setturi[1]. L-għan huwa li jiddaħħlu madwar 880 SME Ewropej fis-suq Ġappuniż. Il-baġit massimu totali (minbarra l-impatt tat-tkabbir) għal din il-kampanja huwa ta’ madwar 14.2 miljun € imqassma fuq numru ta’ snin. Dan it-total ġie determinat mir-riżultat tas-sejħa għall-offerti organizzata sabiex jintgħażlu l-kuntratturi mill-Ewropa (promozzjoni tal-programm fl-Istati Membri u l-għażla u t-tħejjija ta’ l-intrapriżi parteċipanti) u mill-Ġappun (loġistika tal-missjonijiet u organizzazzjoni tar-relazzjonijiet pubbliċi fil-Ġappun) għall-implimentazzjoni tal-kampanja. It-totali tal-baġit mogħtija għall-2002 u 2003 se jippermettu li jiġu organizzati 19-il missjoni kummerċjali: +++++ TABLE +++++ 200 SME ġew magħżula minn 380 applikazzjoni u dawn ħadu sehem f' waħda mill-ewwel 8 missjonijiet li saru fl-2002/2003 li fiha ħadu sehem ukoll 1,634 imsieħba Ġappuniżi potenzjali. Il-livell ta’ sodisfazzjon tal-parteċipanti Ewropej jitkejjel wara li tintemm kull missjoni: 86 % tal-parteċipanti jgħidu li huma sodisfatti jew sodisfatti ħafna; aktar minn 85 % jittamaw li jkabbru l-esportazzjonijiet tagħhom lejn il-Ġappun, 45 % ibassru li jagħmlu investimenti ġodda grazzi għas-swieq ġodda li nfetħu wara l-missjonijiet Gateway. +++++ TABLE +++++ Għal dik li hi parteċipazzjoni, wieħed jista’ jgħid li 43 persuni li jokkupaw karigi eżekuttivi minn 89 applikant ġew magħżula sabiex jieħdu sehem fl-ETP 21, 38 persuni li jokkupaw karigi eżekuttivi għall-ETP 22 u 37 persuni li jokkupaw karigi eżekuttivi minn 82 applikant għall-ETP 23, li jirrappreżentaw 14 minn 15-il Stat Membru. Fl-2003, studju li sar fost il-parteċipanti kollha li kienu ħadu sehem fil-programm minn mindu beda (madwar 850) wera l-impatt pożittiv li għandu jdum fiż-żmien li kellu l-programm f’dak li huma żvilupp personali, tal-karriera, tal-kompetenzi professjonali u t-titjieb tas-suċċess ta' l-intrapriżi fis-swieq Ġappuniżi b’mod partikolari, u fl-Asja in ġenerali. ETP Korea L-ETP Korea huwa programm imnebbaħ mill-ETP Ġappun u li t-tnedija tiegħu saret fl-2001. Għal raġunijiet ta’ koerenza, il-promozzjoni tal-programm u l-għażla minn fost l-applikanti huma organizzati b’mod konġunt ma’ l-ETP Ġappun. Min-naħa l-oħra, it-tagħlim tal-programm isir separatament. Il-baġit għall-perjodu 2001-2003 huwa dan li ġej: +++++ TABLE +++++ Kien hemm 18-il applikazzjoni li 11 minnhom intgħażlu għall-ETP1. Għall-ETP2, intgħażlu 10 minn 19-il eżekuttivi li applikaw. Attivitajiet ta’ kooperazzjoni Fil-qasam tal-kooperazzjoni mal-pajjiżi msieħba, il-Kummissjoni ppruvat tikkonċentra l-appoġġ komunitarju fuq numru limitat ta’ oqsma u ta’ għanijiet li jista’ jkollhom l-akbar impatt possibbli. L-ewwel għan prioritarju kien dak li jiġi msaħħaħ il-mod kif fil-pajjiżi msieħba jaraw l-Unjoni Ewropea sabiex in-nies isiru aktar familjari magħha u jifhmu aktar l-Unjoni Ewropea u r-relazzjonijiet bilaterali tagħha mal-pajjiżi msieħba. F’dan il-kuntest l-inizjattiva li ddominat l-attivitajiet ta’ kooperazzjoni mal-pajjiżi inklużi fir-Regolament kienet dik tat-tisħiħ u l-estensjoni tan-netwerk taċ-Ċentri Unjoni Ewropea mwaqqfa fl-Istati msieħba. Din l-attività l-kbira kienet mgħejjuna b’attivitajiet oħra ta’ daqs iżgħar. Iċ-Ċentri Unjoni Ewropea L-ewwel Ċentru UE pilota beda fl-Istati Uniti fl-1998. Matul il-perjodu 2001-2003 it-twaqqif ta’ Ċentri Unjoni Ewropea (“EU Centres”) kompla jistabbilixxi ruħu fl-Istati Uniti, imbagħad infirex fil-Kanada, fl-Awstralja, fin-New Zealand u fl-aħħar, fil-Ġappun. Iċ-Ċentri Unjoni Ewropea jinsabu kollha f' Universitajiet importanti tal-pajjiżi msieħba li jikkofinanzjaw it-tħaddim tagħhom. L-għan tagħhom huwa li jmexxu ‘l quddiem l-għarfien ta’ l-Unjoni Ewropea, ta’ l-istituzzjonijiet tagħha, ta’ l-istorja tagħha u l-politiċi tagħha fil-pajjiżi msieħba permezz ta’: - il-ħolqien u l-iżvilupp ta’ tagħlim u l-istimolu għar-riċerka dwar kwistjonijiet Ewropej; - l-organizzazzjoni ta’ seminars, konferenzi u avvenimenti oħra kif ukoll l-iżvilupp ta’ għodda ta’ informazzjoni dwar l-Unjoni Ewropea; - l-iżvilupp ta’ programmi ta’ żjajjar u ta’ skambji akkademiċi; F’dan il-qasam inħolqu aktar minn 250 moduli u korsijiet ġodda ffukati fuq kwistjonijiet Ewropej u saru aktar minn 1,700 biċċiet xogħol ta’ riċerka li ġew ippubblikati u aktar minn 450 teżijiet tad-dottorat li setgħu jsiru permezz ta’ din l-inizjattiva. Ġie kkalkulat li ċ-Ċentri UE taw il-possibilità lil numru ta’ studenti li qed jistudjaw wara li jkunu diġà ggradwaw ( post-graduates) l-opportunità li jtejbu l-għarfien tagħhom ta' l-Unjoni Ewropea grazzi għaċ-Ċentri UE. Flus mill-Komunità ngħataw lil 15-il Ċentru fl-Istati Uniti, 5 fil-Kanada, 1 fl-Awstralja, 1 fi New Zealand u 1 fil-Ġappun. Hawn taħt hawn taqsira ta’ l-impatt ta’ l-inizjattiva fuq il-baġit: f’€ +++++ TABLE +++++ Attivitajiet oħra ta’ kooperazzjoni Proġetti oħra ħadu appoġġ komunitarju bejn l-2001 u l-2003 meta dawn issodisfaw il-prioritajiet ta’ kooperazzjoni jew l-aġendi politiċi ma’ kull pajjiż imsieħeb. Minn fost dawn, l-aktar proġetti importanti kienu: - appoġġ għal inizjattivi ta’ diplomazija pubblika (attivitajiet ta’ studju u ta’ prospettivi politiċi, konferenzi, symposiums ...) u l-appoġġ għal djalogi - l-iżvilupp tar-rabtiet bejn persuna u oħra, b’mod partikolari permezz tal-kooperazzjoni fil-qasam tat-tagħlim għoli ma’ l-Awstralja u New Zealand; Fl-aħħarnett, kien hemm inizjattivi oħra ta’ daqs iżgħar, imnebbħa minn prioritajiet aktar ad hoc (eż. kampanja ta’ informazzjoni dwar l-euro, seminars dwar it-tkabbir ...). L-impatt ta’ dawn l-attivitajiet fuq il-baġit tal-perjodu 2001-2003 huwa mqassar fit-tabella li ġejja. +++++ TABLE +++++ Taqsira ta’ l-użu ta’ l-approprjazzjoni fil-perjodu 2001-2003 +++++ TABLE +++++ Evalwazzjoni ta’ l-attività Evalwazzjoni tal-programmi – iċċentrata fuq l-inizjattiva ta’ dawn iċ-Ċentri UE, fuq l-ETP u fuq il-“Gateway to Japan” li flimkien jirrappreżentaw aktar minn 90 % tal-finanzjament komunitarju – twettqet fl-2004. Il-lezzjonijiet li rriżultaw kienu li ġejjin: - Ċentri UE fl-Istati Uniti, il-Kanada, l-Awstralja u New Zealand: - L-inizjattiva taċ-Ċentri UE qed tiżviluppa b’mod sodisfaċenti u meta mqabbla ma’ l-investiment ir-riżultati huma għolja ħafna; - L-inizjattiva għandha titkompla u, jekk possibbli, il-kunċett taċ-Ċentri UE għandu jinfirex f’ pajjiżi u reġjuni oħra; - Programm ta’ Taħriġ għall-Eżekuttivi (ETP) u “Gateway to Japan” - Iż-żewġ programmi qed jilħqu l-għan li jiżdiedu l-esportazzjonijiet Ewropej lejn il-Ġappun u l-Korea u l-effikaċità tagħhom b’mod ġenerali hija meqjusa bħala sodisfaċenti; - Il-kundizzjonijiet u l-prattiċi fuq is-swieq Ġappuniżi u Koreani żviluppaw iżda għad hemm il-ħtieġa ta' appoġġ speċjali għall-intrapriżi Ewropej; - L-inizjattivi tal-Komunità jikkumplimentaw oħrajn eżistenti li hemm fl-Istati Membri. It-tkabbir se jġieb ukoll opportunitajiet ġodda għall-iżvilupp taż-żewġ programmi; - Iż-żewġ programmi huma kkunsidrati pertinenti u ħaqqhom jitkomplew; Il-Kummissjoni bdiet timplimenta r-rakkomandazzjonijiet li rriżultaw mill-evalwazzjoni ta’ kif il-programmi u l-inizjattivi jistgħu jitkomplew u jiżviluppaw aktar. [1] Il-Kura tas-Saħħa (HC), it-Teknoloġija ta’ l-Ambjent (ET), it-Teknoloġija ta’ l-Informatika u tal-Komunikazzjoni (ICT), Stil ta’ ħajja ta’ ġewwa (INT), Attivitajiet fuq barra (OUT), Materjali għall-bini (CM), Ikel u Xorb (F&D) u Disinjaturi tal-Moda Żgħażagħ (YFD).